शरीर भी अन्य यन्त्रों की भाँति ही सृष्टि के अन्तर्गत एक सर्वोच्च एवं विचित्र किस्म का यन्त्र है। अन्तर यह है कि सांसारिक सब यन्त्रों को तो मानव चलाता है, पर मानव शरीर रूपी यन्त्र को मानव न चलाकर उसके स्थान पर जीव, जीवात्मा, आत्मा एवं परमात्मा द्वारा चलाया जाता है। चूँकि परमात्मा जब-जब परमधाम से भू-मण्डल पर अवतरित होते हैं, तो वे भी मानव शरीर से ही कार्यों का सम्पादन करते हैं। यही कारण है कि सृष्टि के सर्वोत्तम एवं विचित्र यन्त्र के रूप में इसकी रचना हुई। यह वह यन्त्र है जिसके माध्यम से जीव, जीवात्मा, आत्मा एवं परमात्मा भी संसार में इसके द्वारा कर्म, साधना, तत्त्वज्ञान एवं निष्काम कर्म करते हुए, भोग-भोगते हुए संसार में भ्रमण करते हुए गुजरते रहते हैं।